שמואל בן ארצי

שמואל בן ארצי (י"ד בטבת תרע"ה, 31 בדצמבר 1914 – י"ב בחשוון תשע"ב, 9 בנובמבר 2011) היה סופר, משורר ומחנך ישראלי. נולד בשם שמואל הון (האן) בבילגוריי שבפולין. למד בתלמוד תורה ובסניף של ישיבת נובהרדוק במזריטש, וכן למד לימודים כלליים. לימים הנציח את עולמה של נובהרדוק בשלושה מספריו: "נוברדוק", "שבתי" ו"בין יצרו ליוצרו". בשנת 1933 עלה לארץ ישראל, כחלק מקבוצת תלמידים שייסדו את ישיבת בית יוסף בבני ברק. במהלך ההפלגה נפגש עם קבוצת חלוצים, שהתיישבו בסמוך למקומה של הישיבה. הוא החל בלימוד עברית בהשפעתם. עקב קשריו עם החלוצים והשפעתם עליו סולק מהישיבה יחד עם חברו שמעון יוז'וק. מאחר שלא היו לו קרובי משפחה בארץ, הצטרף לקבוצת החלוצים. בעקבות כעסו על הרב שמנעו מיהדות אירופה לעלות לארץ ישראל, ובעקבות כך רבים מהם נספו בשואה, הפסיק לשמור תורה ומצוות. עבד כחקלאי בפרדסי בני-ברק וכמנהל מחלקה במשרד המזון של הממשל הבריטי בנתניה. בשנת 1945 שירת באצ"ל ומשנת 1946 עד 1948 ב"הגנה". במסגרת פעולותיו נמלט מכוחות בריטיים שניסו ללוכדו בשכונת מאה שערים בירושלים אל תוך בית שדלתו הייתה פתוחה. מפגש זה הוביל לקשר עם בת המשפחה הבכורה, שלימים נישאה לו חרף התנגדות משפחתה. ב-1946 החל ללמד בבית-הספר 'עממי' (כיום בית הספר על שם ארליך) בטבריה. בסוף שנות הארבעים עבר להתגורר בקיבוץ מחניים ולימד בבית הספר המקומי. בשנת 1952, עם הפילוג בתנועה הקיבוצית, ובעקבות שינת הילדים בבית הילדים, עברה המשפחה להתגורר בכפר חיטים. משם עבר לקריית עמל שבקריית טבעון. משנת 1967 החל ללמד בסמינר למורים בנהלל במשך כעשור. בין תלמידיו: דודו פישר וגדי סוקניק. בן ארצי היה בעל תואר ראשון ושני בתנ"ך, בספרות ובלשון עברית מאוניברסיטת חיפה. חיבר ספרים למבוגרים, לנוער ולילדים. בשנת 2000 זכה בפרס ק. צטניק. היה יקיר קריית טבעון משנת 1982. חזר לשמור על אורח חיים דתי בעקבות ירידת בנו, אמציה, לחו"ל, ובזקנותו עבר להתגורר בירושלים. בחודשים האחרונים לחייו התגורר יחד עם בתו, שרה (שהתחתנה עם ראש הממשלה בנימין נתניהו), במעון ראש הממשלה. בן ארצי נפטר בנובמבר 2011, בגיל 96, והובא לקבורה בהר המנוחות בירושלים. חודש לאחר פטירתו הודיע חתנו בנימין נתניהו, ראש ממשלת ישראל, על הקמת חוג לתנ"ך על שמו במעון ראש הממשלה כהמשך למסורת שהייתה נהוגה בימי דוד בן-גוריון ומנחם בגין. בן ארצי נישא לחוה (לבית פריצקי), בת למשפחה חרדית מירושלים, דור שישי בארץ ישראל, מצאצאי תלמידיו של הגאון מווילנה, שעבדה כמורה לכיתות א-ב עד לנישואיהם ולהם ארבעה ילדים: מתניה בן ארצי - פרופסור למתמטיקה, חַגִּי בן ארצי - מרצה לתלמוד ולמחשבת ישראל, אמציה בן ארצי - טייס קרב לשעבר, מומחה לתקשורת מחשבים המתגורר בארצות הברית, ושרה נתניהו - פסיכולוגית ואשת ראש ממשלת ישראל בנימין נתניהו. שלושת בניו היו חתני תנ"ך: אמציה היה סגן חתן התנ"ך העולמי, מתניה זכה במקום השני בחידון התנ"ך לילדים בהיותו בן 10 בלבד, וחגי היה חתן חידון התנ"ך הארצי. בנוסף לכך, גם נכדו אבנר, בנה של שרה, היה סגן שני לכלת חידון התנ"ך העולמי. 5 סיפורים על דני, תל אביב: מ' ניומן, תש"כ שבתי: ארבעה סיפורים מחיי בעלי המוסר הנוברדוקאיים בישיבות בית יוסף בחו"ל, ירושלים: קריית ספר, תשכ"ז צפצפה ברוח: שירים לבני נעורים, תל אביב: אל"ף, 1968 ירושלים עירך: עיר דוד בתודעת עם ישראל לדורותיו, תל אביב: אור עם, תשל"ט. מהד' מחודשת ומורחבת הופיעה בתשס"ו 2006. עם עלות השחר: שירים מפנקס ישן, תל אביב: במות לספרות ואמנות, תשנ"ז 1996 דני בא לכפר: ספורים ושירים לילדים, תל אביב: ידיעות אחרונות ספרי חמד, 1997, איורים פזית מלר דושי לארץ חמדה יולד, רומן, תל אביב: עקד, תש"ס 1999, (בחתימת "שמואל בר משה") התנ"ך שעשועי: שלושה חידוני תנ"ך מקיפים בכרך אחד, בית אל: בית אל, תשס"ד 2003, בשיתוף בניו מתניה, חגי ואמציה חגי ישראל: ישן וחדש, ירושלים: משרד החנוך התרבות והספורט, תשס"ה 2005 שחריים: מבחר שירים משכבר הימים, תל אביב: גוונים, תשס"ו 2005 נוברדוק: סיפורים, תל אביב: ידיעות אחרונות ספרי חמד, 2007 בין יוצרו ליצרו, תל אביב: ידיעות אחרונות ספרי חמד, 2009 שמואל בן ארצי, סערות יצרים, באתר ynet, 2 באפריל 2009 רשימת הפרסומים של שמואל בן ארצי, בקטלוג הספרייה הלאומית הצצה לארכיון של שמואל בן ארצי, באתר מכון גנזים של אגודת הסופרים בנו של ראש-הממשלה במפגש זכרונות לצד סבא, כיכר השבת מורה צריך להשתכר פעם וחצי ממה שהוא משתכר היום, הסתדרות המורים בישראל עמרי מניב, מחנך, סופר, אוהב תנ"ך: פרידה משמואל בן ארצי, באתר nrg‏, 10 בנובמבר 2011 דב איכנולד, איש ספר ואהבת ישראל - פרידה משמואל בן-ארצי, באתר ynet, 11 בנובמבר 2011 שלמה טיקוצ'ינסקי, שמואל בִּילְגוֹרַיֶיער, מקור ראשון, מוסף "שבת", 26 בנובמבר 2011 טל וייזל, ממלא את העגלה הריקה, באתר ערוץ 7, 26 בינואר 2012 שמואל בן ארצי, דף שער בספרייה הלאומית שמואל בן ארצי, בלקסיקון הספרות העברית החדשה שלמה טיקוצינסקי, שמואל בִּילְגוֹרַיֶיער, אתר 'מוסף שבת' של מקור ראשון, נובמבר 2011 דרך אחרת, עמ' 148-150 יהונתן ליס ודן אבן, מת שמואל בן ארצי, אביה של אשת ראש הממשלה, באתר הארץ, 9 בנובמבר 2011 נתניהו יחדש את מסורת חוג התנ"ך של בן גוריון, באתר וואלה, 8 בדצמבר 2011